Adlewyrchiad
[bookmark: cysill]Ar ôl pwyso a mesur, yr wyf yn falch iawn o'r ffordd yr aeth fy ngwers ar y Bortffolio Cymraeg heddiw.  Credaf fy mod wedi cynllunio'r wers yn dda a'm bod wedi paratoi'r holl adnoddau angenrheidiol i safon uchel.  Ar ddechrau’r cwrs TAR, roeddwn yn ystyried gollwng y Gymraeg a newid i'r dosbarth Saesneg oherwydd roeddwn i'n brin o hyder yn y Gymraeg.  Roedd 20 mlynedd wedi mynd heibio ers i mi siarad Cymraeg yn rheolaidd a doeddwn i ddim yn credu y gallwn ei wneud.  Ond ar ôl siarad gyda fy nhiwtor Cymraeg, fe wnaeth Aled fy annog i barhau drwy gyfrwng y Gymraeg a gweld sut aeth hi ar fy lleoliad cyntaf.  Rwyf mor falch fy mod wedi gwneud hyn gan fy mod yn credu fy mod wedi gwella'n fawr ac o ganlyniad, rwy'n teimlo'n llawer mwy hyderus yn y Gymraeg erbyn hyn.  Mae fy sgiliau ysgrifennu a llafar wedi gwella'n aruthrol ac rwy'n hyrwyddo'r Gymraeg bob amser gyda'm dysgwyr.  Yn ystod y wers heddiw, hyrwyddais y Gymraeg yn y ffyrdd canlynol:
Roedd y dasg gychwynnol yn annog sgiliau meddwl beirniadol a dilynwyd hyn gan drafodaeth grŵp lle anogais bob dysgwr i rannu eu syniadau gyda'r dosbarth (hyrwyddo a gwella eu sgiliau llafar Cymraeg).  Paratoais adran o'r daflen waith i alluogi'r dysgwyr i restru unrhyw dermau newydd y gwnaethant eu dysgu yn y wers a'u hystyr.  Mae hyn yn datblygu gallu ieithyddol y disgyblion ac yn eu cynorthwyo i ddysgu termau busnes Cymraeg newydd.
Yn ystod fy addysgu uniongyrchol, credaf imi gyflwyno'r pwnc yn glir gan ddefnyddio iaith fusnes ffurfiol . Rwyf hefyd yn credu fy mod yn gallu amrywio tôn fy llais er mwyn dal sylw fy nghynulleidfa.   Darllenais ddiffiniad o ymchwil marchnata oddi ar y Bwrdd Gwyn a chredaf imi wneud hyn yn glir ac yn hyderus.
Roedd yna dasg grŵp a thasg unigol a wnaeth gofyn i'r disgyblion arfer eu sgiliau darllen ac ysgrifennu.  Ar ddiwedd y dasg unigol, roedd gofyn i ddisgyblion asesu cyfoedion a gwneud yr addasiadau angenrheidiol i wella eu gwaith (fel yr argymhellir gan eu cyfoedion).  Roedd hyn yn hybu dysgwyr annibynnol.  
Roedd y cyflwyniad PwyntPwer a ddefnyddiais, yn cynnwys testun byr a thestun hir a oedd yn rhoi gwybodaeth fanwl i'r disgyblion ar y pwnc.
Wedi dweud hyn, mae o hyd lle i mi wella fy sgiliau Cymraeg.  Rwyf wedi ymrestru ar gwrs Cymraeg drwy'r Coleg Cenedlaethol Cymraeg ac rwy'n gobeithio y bydd hyn yn gwella fy sgiliau hyd yn oed ymhellach.  Petawn yn gallu gwneud y wers eto, byddwn yn cymryd fy amser ac yn sicrhau fy mod yn oedi ar ddiwedd pob tasg i wirio dealltwriaeth y disgyblion ac i ateb unrhyw gwestiynau a allai fod ganddynt.

